**Castanii**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A-nflorit castanul

Slove pudibonde

Și-i păzesc elanul

Cucuvele blonde.

Seara mea smolită

Gingașă mă-mbie

Moale și tihnită

Ca-n cules la vie.

Dar privește cârnă

Și nimic n-adună -

Strugurii atârnă

Numai că-nspre Lună.

Poate-i prea frumoasă

Bolta toată-n stele

Ori lumea-i întoarsă

Obosită-n grele.

Sau că înflorirea

Ameți castanii

C-au găsit Iubirea

Și pierdură anii.

Poate-i smulge floarea

Din strâmtori de-alee

Ca s-apuce zarea

Spre Calea Lactee.

Asta-i pare-mi-se

Chestia deplină:

Mi-nfloriră vise

Înspre cer ciorchină!

Și mă trag fierbinte

Cu-alte universuri

După noi cuvinte

De pe crengi de versuri.

Victor Bragagiu